Vyf dood ná jaagtog, skietery op N2Argieffoto bloot ter illustrasie. (Foto: SAPD/Facebook) Vyf vermeende rowers het Woensdag hul moses op die N2 teëgekom toe hulle tydens ŉ jaagtog en skietery met owerhede beheer oor hul voertuie verloor en verongeluk het. Nog twee verdagtes is steeds in ŉ kritieke toestand in die hospitaal, terwyl ŉ derde verdagte bykans ongedeerd van die voorval afgekom het en in hegtenis geneem is. Brig. Jay Naicker, polisiewoordvoerder, sê ŉ groep van agt mans het glo vroeg vanoggend in twee voertuie by ŉ winkelsentrum in Empangeni in KwaZulu-Natal opgedaag. “Hulle het die veiligheidswag aangehou en by ŉ winkel in die sentrum ingebreek. Die verdagtes het glo met klere en verskeie ander items van die toneel af gevlug,” sê Naicker. ŉ Veiligheidsmaatskappy in die gebied is kort daarna oor die voorval in kennis gestel en ander owerhede gewaarsku dat die betrokke voertuie op die N2 op pad Durban toe is. By ŉ tolhek het ander veiligheidsmaatskappye en die polisie die verdagtes agternagesit. Die verdagtes het na bewering op owerhede losgebrand en dié het die verdagtes met ŉ koeëlreën begroet. “Albei verdagtes het beheer oor hul voertuie verloor en op die N2 naby die King Shaka Internasionale Lughawe omgeslaan. Vyf verdagtes is op die toneel dood verklaar, terwyl twee onder polisiebewaking hospitaal toe geneem is. Die derde verdagte is in hegtenis geneem terwyl hy van die toneel af probeer vlug het.” Volgens Naicker het die polisie drie vuurwapens, toerusting wat vir inbrake gebruik word en die goedere wat na bewering gebuit is, in die verdagtes se motors aangetref. “Daar word nog ondersoek of die betrokke verdagtes by ander misdade in die provinsie betrokke was,” sê hy. Die polisie sal na verwagting eersdaags klagte van gewapende roof, poging tot moord en die onwettige besit van vuurwapens en ammunisie teen die oorblywende verdagtes aanhangig maak. Hoewel twee van die verdagtes se toestand steeds kritiek is, sal die derde verdagte binnekort in die hof verskyn. Lt.genl. Nhlanhla Mkhwanazi, provinsiale polisiekommissaris, het die polisiebeamptes en lede van die betrokke veiligheidsmaatskappye bedank vir hul dapperheid en vasberadenheid in die aankering van die gewapende bende. “Hierdie voorval bewys opnuut die behoefte vir die polisie om baie nou saam met ander wetstoepassingsowerhede te werk,” het hy gesê. CCTV footage of the robbery at the Empangeni Mall, KZN this morning. This is the same gang intercepted around 7am. Five suspects were shot dead and three injured. #CrimeWatch pic.twitter.com/xk2d1FfJcz — Yusuf Abramjee (@Abramjee) July 27, 2022